AFRIKAANSE OPSOMMING: Skeidingsprosesse is 'n integrale deel van chemiese ingenieurswese. Die suiwerheid van 'n chemiese produk is een van die hoof faktore wat die waarde daarvan bepaal. Derhalwe sal enige metode wat die suiwerheid van 'n produk kan verbeter, of die koste van die suiwering daarvan kan verlaag, 'n direkte effek op die winsgewendheid van die hele aanleg hê. 'n Belangrike groep skeidingsprosesse is die oplosmiddel-gebaseerde skeidings. Dit sluit prosesse soos ekstraktiewe distillasie, vloeistofvloeistof ekstraksie en chromatografiese skeidings in. Heterogene azeotrope distillasie is nou verwant aan hierdie prosesse. Die belangrikste veranderlike in die ontwerp van so 'n oplosmiddel-gebaseerde proses is die keuse van oplosmiddel. 'n Genetiese algoritme vir die rekenaargesteunde molekulêe ontwerp van oplosmiddels vir ekstraktiewe distillasie is voorheen ontwikkel deur die skrywer. Hierdie algoritme is verbeter en uitgebrei om vloeistofvloeistofekstraksie, heterogene azeotrope distillasie, gas-vloeistof chromatografie en vloeistof-vloeistof (verdelings) chromatografie in te sluit. Ter selfde tyd is die doeltreffendheid van die algoritme verbeter, wat 'n verbetering in spoed van tot 500% in sekere gevalle tot gevolg gehad het. 'n Algoritme om die parameters van die onderliggende genetiese algoritme outomaties te verfyn is ook geïm plementeer om die optimale werksverrigting van die algoritme te verseker. Om gepaste saamsleepmiddels vir heterogene azeotrope distillasie te vind, word 'n metode benodig om enige ternêre heterogene azeotrope aanwesig in 'n stelsel op te spoor. 'n Aantal sulke metodes wat in die literatuur voorgestel is, is geëvaluEer en daar is gevind dat hierdie metodes ondoeltreffend is. Twee nuwe metodes is derhalwe ontwikkel vir ternêre stelsels. 'n Metodiek om hierdie metodes op kwaternêre en hoër stelsels toe te pas, is ook voorgestel. Twee algoritmes vir die ontwerp van gemengde oplosmiddels is ook ontwikkel. Gemengde oplosmiddels laat die gebruik van eenvoudiger en dus goedkoper oplosmiddels toe, deur die aktiewe funksionele groepe oor 'n aantal molekulêe strukture te versprei. Daar is 'n aantal gevalle waargeneem waar die mengsel beter skeiding bewerkstellig het as die individuele oplosmiddels waaruit dit bestaan. Dit is toegeskryf aan 'n sinergistiese wisselwerking tussen die komponente van die mengsel. Eksperimentele getuienis vir hierdie effek is ook ingewin. Die algoritme is toegepas op 'n aantal belangrike skeidingsprobleme vanuit die bedryf, insluitende die uiters moeilike finale suiwering van alfa olefiene. In elke geval is oplosmiddels gevind wat volgens voorspelling aansienlike beter skeidings sal bewerkstellig as dié wat tans in die bedryf gebruik word. 'n Aantal van hierdie voorspellings is eksperimenteel getoets en korrek bewys.